**PRIPREMA ZA IZVOĐENJE NASTAVNOGA SATA**

**DODATNA NASTAVA IZ HRVATSKOGA JEZIKA**

**Razred:** 3.

**Nastavno područje**: Jezično izražavanje

**Nastavna tema**: Pripovijedanje o stvarnome i nestvarnome događaju

**Ključni pojmovi**: pripovijedanje, stvarni i nestvarni događaj, stvarni i nestvarni lik

**Cilj:** Poticati učenike na pripovijedanje o stvarnome i nestvarnome događaju prema planu pripovijedanja.

**Zadatci nastave:**

1. **Obrazovni**: osposobiti učenike za razlikovanje stvarnih i nestvarnih događaja kao i stvarnih i nestvarnih likova, razvijati sposobnost pripovijedanja
2. **Funkcionalni**: razvijati kulturu slušanja i govorenja, razvijati sposobnost koncentracije, oblikovanja i sricanja misli u smislenu cjelinu
3. **Odgojni:** razvijati suradničku atmosferu među učenicima, poticati maštovitost i kreativnost pri usmenome izražavanju

**Nastavne metode**: govorenje, slušanje, čitanje, rad na tekstu, pisanje, razgovor, pripovijedanje

**Oblici nastave**: frontalni rad, individualni rad, rad u skupini

**Nastavna sredstva i pomagala**: pisanka, ploča, priča Eme Pongrašić *O zmaju Dragi i princezi Đurislavi* (*dio prvi)* ili *Mrzim, mrzim, mrzim!* - *Prvi izbor*, nastavni listić

**Korelacija:** Hrvatski jezik (unutarpredmetna)

**Tijek nastavnoga sata**

1. **Motivacija**

Učitelj sat započinje igrom *Tajanstveni predmet*. Na sat donese neki naizgled sasvim običan predmet (kamen ili slično), no ne pokazuje ga učenicima. Predmet mora biti toliko malen da se može skriti u ruci. Svi učenici sjednu u krug i zatvore oči. Učitelj započinje igru tako da kaže kako u ruci drži predmet koji je do nas došao na tajanstven način. Svatko će ispričati svoju priču o tome predmetu – kakav je, odakle je došao, čiji je prije bio, kako je stigao do nas, po čemu je neobičan, čemu služi... Predmet se dodaje iz ruke u ruku, onaj koji ga drži u ruci, priča o njemu, ostali ga pozorno slušaju.

1. **Najava, interpretativno čitanje**

Učitelj najavljuje čitanje priče Eme Pongrašić s naslovom *O zmaju Dragi i princezi Đurislavi (dio prvi).* Objašnjava učenicima kako je njihov zadatak pozorno slušati priču i u tablicu zapisivati stvarne i nestvarne likove te stvarne i nestvarne događaje.

1. **Interpretacija predloška**

Nakon čitanja učitelj postavlja nekoliko pitanja o pročitanome tekstu:

* Kada se zbiva radnja ove priče?
* Gdje se zbiva radnja?
* Tko su glavni likovi priče?
* Tko je od tih likova stvaran, a tko nestvaran?
* Kakav je zmaj Drago?
* Zašto on ima problema s princezom Đurislavom?
* Objasnite zašto nijedan zmaj nije htio spasiti princezu?
* Kako priča završava?
* Koji su se događaji iz priče mogli dogoditi, a koji su izmišljeni?

1. **Pripovijedanje**

Učitelj zadaje učenicima zadatak da osmisle priču u kojoj će se isprepletati stvarni i nestvarni događaji i likovi. Kako bi učenicima olakšao pripovijedanje, zadaje im ključne riječi koje oni trebaju uvrstiti u svoju priču. Učenici mogu, ako smatraju da treba, dodati još likova.

Ključne riječi: princeza, zmaj, kula, kralj, kraljica, kraljevstvo, šuma, rijeka, princ, čarobni ključ. Učenici rade u skupini na taj način da zajednički smišljaju priču, a kako bi im bilo lakše pripovijedanje, stvaraju plan pripovijedanja koji zapisuju. Kad su gotovi s planom pripovijedanja, svaka skupina izabire svoga predstavnika koji pripovijeda njihovu priču. Kad je predstavnik skupine gotov s pripovijedanjem, ostali dopunjuju priču s pojedinostima koje je predstavnik zaboravio spomenuti.

**PRILOG**

1. **Tablica**

|  |  |  |  |
| --- | --- | --- | --- |
| STVARNI LIKOVI | NESTVARNI LIKLOVI | STVARNI DOGAĐAJI | NESTVARNI DOGAĐAJI |
|  |  |  |  |

1. **Ema Pongrašić: O zmaju Dragi i princezi Đurislavi (dio prvi)**

Jednom davno (a možda i u skorije vrijeme), u jednoj dalekoj zemlji (koja je možda ipak bliže nego što se na prvi pogled čini), u jednoj visokoj kuli (dobro, kula je sigurno jako visoka) živio je zmaj zvani Drago. Kao i svaki drugi zmaj koji je držao do sebe i koji je htio biti članom GUZ-a (GUZ je Grupa uglednih zmajeva), Drago je u toj kuli imao svoju zarobljenicu – princezu Đurislavu. U Zmajskom pravilniku, strana 38., članak 13. pisalo je: Svaki ugledni zmaj mora oteti jednu princezu i držati je zatočenu u kuli u razdoblju od tri do pet godina. Prvih 35 prinčeva koji je dođu spasiti, zmaj treba ili a) pojesti ili b) zapaliti. Tek princ broj 36 može dobiti princezu i to u zamjenu za a) pola kraljevstva, b) vreću zlata... ili c) sjeme rijetke orhideje, bilo je rukom nadopisano u Draginu Pravilniku. Vidite, koliko god se trudio uklopiti, zmaj Drago bio je drugačiji od ostalih zmajeva. Njemu uopće nije bilo stalo do tamo neke princeze, jedenja prinčeva ili zlata. Njegova najveća i zapravo jedina ljubav bilo je – cvijeće. Još otkako se izlegao iz svoga zmajevskog jajeta ravno u grm jorgovana, Drago je postao opsjednut šarenilom i mirisom cvijeća. Čak je oko svoje kule napravio mali botanički vrt. Bilo je tamo narcisa, ruža, tulipana, maćuhica i puno, puno njemu najdražih tratinčica.

Ali, nažalost, u posljednje vrijeme, nije imao dovoljno vremena ni mira uživati u tom vrtu. Jadan Drago, nije ni slutio u kakve se probleme uvalio kada je zatočio upravo princezu Đurislavu... Naime, Đurislava je bila jedna jako razmažena, jako zločesta, jako neprinceska princeza. Nikad joj ništa nije valjalo, stalno je bila namrštena i vječito je nešto gunđala i prigovarala, na primjer ovako: Kakva je to glupa kula u koju si me zarobio? Ne sviđa mi se. Previsoka je. Svaki put kada pogledam kroz prozor, zavrti mi se u glavi! Mrzim to! Ili ovako: Kakvo je to glupo zmajevsko ime, Drago? Trebao bi se zvati Strašni ili Opasni ili Princožder, kao svi normalni zmajevi! Ovako me sramotiš pred svim mojim prijateljicama! Mrzim te! Ili pak ovako: I to tvoje glupo cvijeće! Pa ti uopće nisi pravi zmaj! Ti si sramota za zmajeve! Pravi zmajevi mirišu na krv i vatru, a ne na ruže i jorgovane! Mrzim glupe narcise i mrzim ljubičice, a pogotovo mrzim tratinčice! Mrzim, mrzim, mrzim!

I tako iz dana u dan, iz mjeseca u mjesec, iz godine u godinu. Zmaju Dragi bilo je tako teško s napornom princezom da je shvatio kako jednostavno ne može čekati 36. princa. Odlučio je dvojicu-trojicu zapaliti, možda jednog pojesti (iako nije baš volio okus prinčetine, a i njihovi mačevi bi ga jako bockali u trbuhu) i sljedećem koji naiđe rado predati Đurislavu.

Ali problem je bio u tome što nijedan princ nije htio takvu princezu! Nekoliko prinčeva ju je htjelo osloboditi – navukli bi svoj sjajni oklop, opasali se friško ulaštenim mačevima i zajahali svoje bijele konje. No, čim bi se popeli do vrha kule, začuli bi Đurislavu: Dosadno mi je! Nema ništa dobro na glupoj televiziji! Mrzim je! I sve su knjige glupe, i njih mrzim! I jako mi je hladno, zatvori taj prozor! Donesi mi nešto za jesti, ti nesposobni zmaju! Što? Opet glupa zečetina? Neću to, hoću palačinke s čokoladom i kokosom! Mrzim zečetinu! I tebe! Mrzim, mrzim, mrzim! I hrabri bi se prinčevi više uplašili princeze nego najstrašnijeg zmaja i pobjegli glavom bez obzira. A jadni je Drago s vremena na vrijeme bježao među svoje cvijeće i slušao bijesne urlike princeze Đurislave. Maštao je o danu kada će se napokon moći u miru posvetiti svojim ružama, maćuhicama, tulipanima i najdražim tratinčicama. Što se dalje dogodilo, je li koji princ napokon odveo princezu Đurislavu ili je Drago toliko izludio s njom da ju je odlučio pojesti, doznajte u sljedećem broju.